text: 神之有余者，眼光清莹顾盼不斜，眉秀而长，精神耸动，容色澄彻，举止汪洋，恢然远视，若秋日之照霜天，巍然近瞩，似和风之动春花，临事刚毅，如猛兽之步深山，出众迢遥，似丹凤而翔云，路其坐也，如界石不动，其卧也，如栖鸦不摇，其行也，洋洋然如平水之流，其立也，昂昂然如孤峰之耸，言不妄发，性不妄躁，喜怒不动其心，荣辱不易其操，万态纷错于前而心常一，则可谓神有余也，神有余者，皆为上贵之人，凶灾难入其身，天禄永其终矣。